**Simfonia unui gând**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În suflet mi-ai aprins un foc,

Simt o iubire selenară

Cântând în tainicul său loc

Din inimă, lacrimi de ceară

Cad în năframă, un vulcan

Sărută un picior de lavă,

Sunt mii de gânduri și-n pian

Urcă octavă cu octavă.

Imagini curg și se topesc

Pe aripi verzi de primăvară,

Pe buze am un gust livresc

Și-ți caut sânii într-o doară.

- Te-am conjugat doar la prezent

Din prima clipă, iar trecutul,

În felul meu inconştient,

L-am ignorat. Trăiesc minutul

Ce-n pieptul meu a deşteptat

Vulcanul pasiunii pure,

Sărutul tău ca un stigmat,

Acolo-n mijloc de pădure

Ca un arcuş alunecând

Pe coarda trupului subţire

În simfonia unui gând

Ne-a înrobit de-atunci, iubire!

Ioan Grigoraș Liliana Trif